proiect

**Guvernul Republicii Moldova**

**Hotărîre**

**nr.\_\_\_\_\_\_\_\_\_din\_\_\_\_\_\_\_\_\_\_\_\_\_\_**

**Cu privire la acordarea de împuterniciri**

În vederea executării prevederilor art.6 alin.(1) lit.e2) și art.541 din Legea nr.121 din 04 mai 2007 privind administrarea și deetatizarea proprietății publice (Monitorul Oficial al Republicii Moldova, 2007, nr.90-93, art.401), Guvernul HOTĂRĂŞTE:

Se împuternicește Agenția Proprietății Publice să exercite din numele Guvernului acțiunile necesare în vederea cumpărării și deetatizării acțiunilor emise de băncile de importanță sistemică, inclusiv să negocieze și să semneze antecontracte, contracte de vînzare-cumpărare și alte acte.

   **Prim-ministru                   Pavel FILIP**

**Nota informativă**

**la proiectul Hotărîrii Guvernului**

**cu privire acordarea de împuterniciri**

Prin Legea nr.274 din 15 decembrie 2017 Parlamentul a completat prevederile art.6 alin.(1) lit.e2) și a introdus art.541 din Legea nr.121 din 04 mai 2007 privind administrarea și deetatizarea proprietății publice. Prin modificările date a fost reglementată procedura de cumpărare și deetatizare a acțiunilor emise de băncile de importanță sistemică.

Totodată, prevederile de la art.6 alin.(1) lit.e2) și art.541 din Legea nr.121 din 04 mai 2007 privind administrarea și deetatizarea proprietății publice stabilesc că toate acțiunile necesare, inclusiv negocierea și semnarea antecontractelor, contractelor de vînzare-cumpărare și a altor acte este pusă pe seama Guvernului.

Potrivit art.7 alin.(2) lit.f) din Legea nr.121 din 04 mai 2007, de competența Agenției Proprietății Publice ține procurarea şi/sau schimbul, în temeiul unei hotărîri de Guvern şi în numele lui, a pachetelor de acţiuni (cotelor sociale) în societăţile comerciale cu capital privat ori cu capital public-privat.

Astfel, acest proiect de Hotărîre a Guvernului a fost elaborat în vederea precizării autorității din subordinea Guvernului, care va fi responsabilă de îndeplinirea tuturor acțiunilor din numele executivului, prevăzute de art.541 din Legea privind administrarea și deetatizarea proprietății publice.

**Aspectul financiar.** Implementarea proiectului respectiv nu va necesita alocarea mijloacelor financiare de la bugetul de stat.

În contextul celor enunțate, Ministerul Finanțelor propune spre aprobare proiectul Hotărîrii Guvernului cu privire la acordarea de împuterniciri.

**Ministru Octavian ARMAȘU**